དེར་དཀར་ཆག་གི་རིམ་པ་ནས་བཟུང་ཕྱོགས་ཙམ་བམ་བཀླགས་བྱས་པའི་འགྲོས་ནས་ཚོར་སྣང་ཞིག་བྱུང་བ་ནི།གྲུ་གླིང་འདིའི་ནང་དོན་ནི་གཙོ་བོ་ཁམས་སྟོད་ཡུལ་ཤུལ་གྱི་གླིང་སྒྲུང་འཚོལ་ཞིབ་པ་གྲགས་ཅན་ཐུབ་དགའ་ཕ་བུའི་ཕྱག་སོན་བྱུང་བའི་གྲུ་གླིང་།ཡོངས་གྲགས་ལ་ཉ་ཚོའི་ཁ་སྒྲུང་དུ་གྲགས་པ་དེ་དང་ཕལ་ཆེར་འདྲ་འདུག་པ་དང་།ཡང་མཚམས་མཚམས་ཀྱི་ལེའུ་རེ་ཟུང་ནི་སྒྲུང་གཏེར་ཉི་མ་རང་ཤར་གྱི་གྲུ་གླིང་དུ་གྲགས་པའི་དུམ་བུ་ཁ་འཐོར་ཞིག་མཇལ་དུ་ཡོད་པ་དེ་དང་གཅིག་མཚུངས་སུ་འདུག་པར་བསམ་ན།འདི་ནི་སྒྲིག་པ་པོའི་ལག་སོན་བྱུང་ཡུལ་གྱི་ས་གནས་དང་།སྒྲུང་དཔེའི་ནང་དོན་ཁ་ཤས་ཀྱི་ངོས་ནས་གཞལ་ན།བོད་ཀྱི་སྒྲུང་གཏེར་གྲགས་ཅན་ཉི་མ་རང་ཤར་གྱིས་དུས་རབས་བཅུ་དགུ་བའི་སྨད་ཡས་མས་སུ་ཕབ་པའི་གྲུ་གླིང་ཆེན་མོ།རིག་གསར་སྐབས་ཁ་འཐོར་དུ་སོང་བར་གྲགས་པ་དེའི་དཔེ་ཞིག་མ་ཡིན་ནམ་སྙམ་པའི་དཔྱད་སྒོ་གསལ་བོ་ཞིག་འདུག་པ་དང་།ཡང་མཛད་བྱང་དུ་ཀུན་མཁྱེན་མི་ཕམ་པ་དང་།ཨ་འཛོམས་རིན་པོ་ཆེའི་མཚན་ཐོན་པ་འདི་ནི་དག་མ་ཡིན་ནམ།ཡང་ན་གྲུ་གླིང་འདིའི་མ་ཕྱིའི་ཡིག་མཁན་གྱིས་ཡིད་འཇོག་གིས་བསྣན་པ་གང་ཡིན་ཐེ་ཚོམ་གྱི་གནས་སུ་འདུག་པས།གླིང་སྒྲུང་འཚོལ་ཞིབ་ལ་འབྲེལ་ཡོད་ཀྱི་གྲོགས་པོ་ཚོས་འདིའི་མ་དཔེ་ལག་བྲིས་མ་གཞན་མཇལ་མྱོང་ཡོད་ན་གསལ་བཤད་རེ་འམ།ཕྱོགས་སྟོན་གྱི་རམ་འདེགས་དང་།ལྷག་པར་སྒྲིག་པ་ར་ཧོར་དགེ་འདུན་དར་རྒྱས་ལགས་ངོ་ཤེས་མཁན་ཚོས་གྲུ་གླིང་འདིའི་མ་དཔེ་ལག་བྲིས་དེ་ཅི་འདྲ་ཞིག་བཞུགས་རྒྱུས་ལོན་བཅལ་འདྲི་རེ་གནང་རོགས་ཞུ་སྙིང་བྱུང་།